ХьэрэкIытIэхэм фахуэсакъ!
ИлъэсыщIэр къоблагъэ . Абы ехьэлIауэ ирагъэкIуэкI Iуэхугъуэхэр пиротехникэрэ хьэрэкIытIэкIэ ягъэбжьыфIэ. Апхуэдэ хьэпшыпхэр къыщыфщэхукIэ, хабзэ хэхахэм тетын хуейщ.
Пиротехникэ хьэпшыпхэр къыщыхэфхкIэ зыщывмыгъэгъупщэ IэрыщIхэр ящэну хуит зэрамыщIыр. Петардэхэм, фейерверкхэм сертификатыр урысыбзэкIэ тхауэ щIыгъумэ къэпщытэн, къыщыбгъэсэбэп хъуну пIалъэм еплъын хуейщ.
Пиротехникэр жыгхэмрэ ухуэныгъэхэмрэ пэIэщIэ утыку зэIухахэм (пщIантIэхэм, скверхэм, тафэм) къыщагъауэмэ нэхъыфIщ. Метри 100-м къриубыдэм къэлындыну шынагъуэ зыпылъ ухуэныгъэхэр, автомашинэ гъэувыпIэхэр, пхъэм къыхэщIыкIа къуэдзэщхэр е гаражхэр, апхуэдэуи псынщIэу къызэщIэнэ материалхэр щыIэ хъунукъым. Жьышхуэ къепщэмэ, нэхъри хуэсакъыпхъэщ. ХьэрэкIытIэхэм кIэлъыплъынухэр ар щаутIыпщынум метр 35 — 50-кIэ пэIэщIэу щытын хуейщ. ХьэрэкIытIэхэр, «хьэндырабгъуэхэр» псэупIэхэм пэгъунэгъуу къыщыгъэсэбэпыныр шынагъуэщ, сыту жыпIэмэ ахэр щхьэгъубжэхэм техуэу е балконхэм илъатэу мафIэс къашэнкIэ хъунущи.
Къагъауэ хьэпшыпхэр кIэлъыплъыныгъэншэу сабийхэм къебгъэгъэсэбэп хъунукъым. Уи Iэм икIа хьэрэкIытэхэр бутIыпща нэужь, абыхэм дакъикъитI дэмыкIауэ уабгъэдыхьэ хъунукъым.
КъэуэнкIэ шынагъуэ зыпылъ зэрыджэгу Iэмэпсымэхэм илъэс къэс фэбжьхэр, мафIэсхэр кърокIуэ. ИлъэсыщIэр щагъэлъапIэ махуэхэм мафIэсгъэункIыфIхэр зэрыраджэм зыбжанэкIэ хохъуэ. Псом нэхърэ нэхъ шынагъуэу къалъытэр бэзэрхэмрэ тыкуэнхэмрэ куэду щащэ китай, корей пиротехникэрщ. ФIагъ зимыIэ а хьэпшыпхэр езыр-езыру къэуэнкIэ хъунущ. Абы кърикIуэнури гурыIуэгъуэщ. Сабийм петардэ къыхуэпщэхун и пэкIэ, абы и шынагъуэншагъэм фегупсыс.
Бекъул Артур,
КъБР-м МафIэсым пэщIэтынымкIэ
и къэрал къулыкъум и лэжьакIуэ.
